1Ampek baleh tawun kamudian, ambo babaliak ka Yerusalem samo-samo jo si Barnabas, sarato mambawok si Titus bagai.
2Ambo payi ka Yerusalem, dek karano Allah lah manyatokan kabake ambo, baraso ambo musti payi kasinan. Dalam suatu patamuan nan tasandiri jo pamimpin-pamimpin nan disinan, ambo manarangkan Injil nan ambo baritokan kabake urang-urang nan indak urang Yahudi. Dek karano, ambo indak niyo usawo ambo nan dawulu, maupun nan kiniko, hanyo tabuwang siyo-siyo.
3Si Titus, nan mangawani ambo, adolah urang Yunani, tapi inyo indak dipaso doh manuruikkan paratuaran basunaik,
4biyapun ado urang-urang nan manyasakkan, supayo inyo disunaikkan. Urang-urang tu adolah urang-urang nan manyalinok masuak ka golongan kito, inyo icak-icak sabagai sudaro kito. Inyo masuak sacaro ba anok-anok untuak manyalidiak-i kabebasan nan ado di kito, dek karano kito basatu jo Isa Almasih. Urang-urang tu, nak mambaliakkan kito kabake ka adaan nan samulo sabagai budak,
5tapi, kami indak manyarah saketek juwo doh, kabake urang-urang tu, dek karano kami niyo manjago, supayo Injil tu tatap tulen untuak angku-angku.
6Tapi, biyapun baitu, indak ado doh parkaro-parkaro baru nan dituntuik dari ambo, dek urang-urang nan di anggap tapandang -- di ambo indak ado doh ubahnyo jikok inyo tapandang atau indak, dek karano, Allah indak mamandang muko.
7Malah sabaliaknyo, urang-urang nan di anggap tapandang tu ma akui, baraso Allah lah manugehkan ambo untuak mambaritokan Injil kabake urang-urang nan indak urang Yahudi, samo jo bakcando Allah nan lah manugehkan si Petrus untuak mambaritokan Injil tu kabake urang Yahudi.
8Dek karano, Allah nan mambarikan kamampuan kabake si Petrus, untuak manjadi rasul urang Yahudi, Allah mambarikan pulo kabake ambo kamampuan, untuak manjadi rasul urang nan indak urang Yahudi.
9Si Yakobus, si Petrus, sarato jo si Yahya, nan nampaknyo manjadi pamimpin-pamimpin jamaat, ma akui, baraso Allah lah mambarikan tugeh nan tasandiri ko kabake ambo. Mako urang-urang tu bi basalam jo si Barnabas, sarato jo ambo, sabagai tando urang bakanti. Sudah tu urang-urang tu sarato jo kami satuju, baraso kami ka bakarajo di antaro banso-banso nan indak urang Yahudi.
10Hanyo ciyek pintak urang-urang tu, iyolah, supayo kami mamparatikan urang nan bansaik. Ambo malah suko sangaik mangarajokan karajo itu.
11Kutiko si Petrus datang ka Antiokhia, ambo malawan inyo sacaro tarang-tarangan, dek karano karajo inyo salah.
12Mulo-mulo inyo duduak makan samo-samo, jo sudaro-sudaro nan indak urang Yahudi. Tapi, sasudah urang-urang utusan si Yakobus bi tibo, inyo manjarak, dari sudaro-sudaro nan indak urang Yahudi tu, inyo indak namuah lai makan samo-samo jo urang-urang tu, dek karano inyo takuik, kabake urang-urang nan niyo, supayo kasadonyo urang disunaikkan.
13Sudaro-sudaro urang Yahudi nan lain, lah sato pulo basikap munapiak, samo jo si Petrus, sainggo si Barnabas pun tapangaruah pulo untuak basikap bakcando urang-urang tu.
14Baitu ambo maliyek, baraso urang-urang tu basikap indak sasuwai jo kabanaran Injil tu, mako ambo mangecek kabake si Petrus di adok-an kasadonyo urang nan ado disinan, "Jikok angku sabagai urang Yahudi, lah mangawokan iduik bakcando urang nan indak urang Yahudi, baa mangko kiniko angku nak mamaso urang-urang lain, supayo iduik samo jo bakcando iduik urang Yahudi?"
15Manuruik kalayieran, batua kami ko adolah urang Yahudi, bukan "urang nan indak urang Yahudi nan badoso doh".
16Biyapun baitu, kami tawu, baraso urang ba elok baliak jo Allah hanyolah dek karano ba iman kapado Isa Almasih, indak dek karano manjalankan paratuaran agamo doh. Kami sandiri pun ba iman kapado Isa Almasih, supayo kami ba elok jo Allah malalui iman kami tu, indak dek karano kami manjalankan paratuaran agamo doh. Dek karano, jo caro manjalankan paratuaran agamo, indak surang juwo doh urang nan bisa ba elok baliak jo Allah.
17Kami ba usawo ba elok baliak jo Allah, malalui iduik nan basatu jo Isa Almasih. Tapi, jikok sasudah mangarajokan nan bakcando itu, tanyato kami tatap juwo "urang-urang nan badoso", saroman jo urang-urang nan indak urang Yahudi, apokoh iko ba arati, baraso Isa Almasihlah nan manyababkan kami badoso? Tantu sajo indak!
18Jikok ambo muloi baliak, managakkan conto paratuaran agamo nan lah ambo runtuahkan, mako ambo mampanampakkan, baraso ambo lah manjadi palangga paratuaran.
19Tapi, ambo lah mati taradok paratuaran agamo -- dimatikan dek paratuaran tu sandiri -- supayo ambo dapek iduik untuak Allah. Ambo lah disalibkan samo-samo jo Isa Almasih.
20Kiniko, indak ambo lai nan iduik, tapi, Isa Almasih nan iduik dalam diri ambo. Iduik nan ambo iduik-i kiniko, adolah iduik dek iman kapado Anak Allah nan mangasiahi ambo, sarato nan lah mangarobankan diri-Nyo untuak ambo.
21Ambo indak maremehkan rahmaik Allah. Jikok ubuangan urang jo Allah manjadi elok baliak, dek karano manjalankan paratuaran agamo, itu ba arati kamatian Isa Almasih indak ado doh gunonyo!
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn